CELEX: 32019D2098
Language: mt
Date: 2019-11-28 00:00:00
Title: Deċiżjoni ta’ Implimentazzjoni tal-Kummissjoni (UE) 2019/2098 tat-28 ta’ Novembru 2019 dwar ir-rekwiżiti temporanji tas-saħħa tal-annimali għal kunsinni ta’ prodotti li joriġinaw mill-annimali għall-konsum uman li joriġinaw mill-Unjoni u li jirritornaw lejha wara li ma jitħallewx jidħlu f’pajjiż terz (notifikata bid-dokument C(2019) 8092) (Test b’rilevanza għaż-ŻEE)

9.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 317/111
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2019/2098
         tat-28 ta’ Novembru 2019
         dwar ir-rekwiżiti temporanji tas-saħħa tal-annimali għal kunsinni ta’ prodotti li joriġinaw mill-annimali għall-konsum uman li joriġinaw mill-Unjoni u li jirritornaw lejha wara li ma jitħallewx jidħlu f’pajjiż terz
         (notifikata bid-dokument C(2019) 8092)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (1), u b’mod partikolari t-tielet inċiż tal-punt 5 tal-Artikolu 8 tagħha,
         Billi:
         
                     (1)
                  
                  
                     Id-Direttiva 2002/99/KE tistabbilixxi r-regoli sanitarji ġenerali għall-annimali li jirregolaw l-introduzzjoni fl-Unjoni ta’ prodotti li joriġinaw mill-annimali maħsuba għall-konsum uman li ġejjin minn pajjiżi terzi. B’mod iktar speċifiku, din tipprevedi l-adozzjoni mill-Kummissjoni ta’ regoli dwar ċerti tipi ta’ introduzzjoni ta’ dawk il-prodotti. Ir-regoli sanitarji għall-annimali stabbiliti f’dik id-Direttiva ma jaffettwawx ir-regoli dwar il-verifiki veterinarji stabbiliti fid-Direttiva tal-Kunsill 97/78/KE (2) u huma applikati b’mod parallel magħhom.
                  
               
                     (2)
                  
                  
                     Id-Direttiva 97/78/KE tistabbilixxi regoli li jirregolaw l-organizzazzjoni tal-verifiki veterinarji dwar il-kunsinni ta’ prodotti li joriġinaw mill-annimali li jidħlu fl-Unjoni minn pajjiżi terzi, inklużi l-prodotti li jaqgħu fil-kamp ta’ applikazzjoni tad-Direttiva 2002/99/KE. L-Artikolu 15 tad-Direttiva 97/78/KE jistipula li l-Istati Membri għandhom jawtorizzaw, soġġetti għal ċerti kundizzjonijiet, ir-riimportazzjoni ta’ dawn il-prodotti jekk ikunu ġew irrifjutati minn pajjiż terz. Dawk il-kundizzjonijiet jinkludu rekwiżiti ta’ ċertifikazzjoni u huma maħsuba biex jipproteġu s-saħħa pubblika u tal-annimali.
                  
               
                     (3)
                  
                  
                     Ir-Regolament (UE) 2017/625 tal-Parlament Ewropew u tal-Kunsill (3) ħassar id-Direttiva 97/78/KE b’effett mill-14 ta’ Diċembru 2019. Dak ir-Regolament stabbilixxa qafas legali ġdid għall-kontrolli uffiċjali u għal attivitajiet uffiċjali oħra biex tiġi vverifikata l-applikazzjoni korretta tal-leġiżlazzjoni tal-Unjoni dwar il-katina agroalimentari. Dan jistabbilixxi regoli li, fost l-oħrajn, jikkonċernaw il-kontrolli uffiċjali dwar il-kunsinni ta’ prodotti li joriġinaw mill-annimali li jidħlu fl-Unjoni, inkluż l-ikel. Barra minn hekk, ir-Regolament (UE) 2016/429 tal-Parlament Ewropew u tal-Kunsill (4) ħassar id-Direttiva 2002/99/KE b’effett mill-21 ta’ April 2021. Ir-Regolament (UE) 2016/429 jistabbilixxi r-regoli għall-prevenzjoni tal-mard tal-annimali, inklużi r-regoli għad-dħul fl-Unjoni ta’ prodotti li joriġinaw mill-annimali. Ir-regoli stabbiliti f’dawn iż-żewġ Regolamenti huma applikati b’mod parallel, iżda r-regoli stabbiliti fir-Regolament (UE) 2017/625 huma ta’ natura orizzontali, filwaqt li dawk stabbiliti fir-Regolament (UE) 2016/429 huma aktar speċifiċi għas-settur peress li jikkonċernaw is-saħħa tal-annimali.
                  
               
                     (4)
                  
                  
                     Issa ġew stabbiliti regoli supplimentari permezz tar-Regolament Delegat tal-Kummissjoni (UE) 2019/2074 (5) skont ir-Regolament (UE) 2017/625 għat-twettiq ta’ kontrolli uffiċjali dwar il-kunsinni ta’ annimali u oġġetti li joriġinaw mill-Unjoni u jirritornaw lejha wara li ma jitħallewx jidħlu f’pajjiż terz. Dawk ir-regoli supplimentari għandhom l-għan li jivverifikaw li l-kunsinni li jirritornaw jikkonformaw, fost l-oħrajn, mar-rekwiżiti tas-saħħa tal-annimali u jirreferu għal dawk ir-rekwiżiti kif stipulati fir-regoli tal-Unjoni dwar is-saħħa tal-annimali. Ir-Regolament Delegat japplika mill-14 ta’ Diċembru 2019, f’konformità mad-data tal-applikazzjoni tar-Regolament (UE) 2017/625.
                  
               
                     (5)
                  
                  
                     Il-Kummissjoni li taġixxi għall-implimentazzjoni tad-Direttiva 2002/99/KE, attwalment ma tistabilixxix rekwiżiti speċifiċi tas-saħħa tal-annimali għad-dħul mill-ġdid fl-Unjoni ta’ prodotti li joriġinaw mill-annimali, li kienu ġew esportati mill-Unjoni u li ma tħallewx jidħlu f’pajjiż terz. Għalhekk jenħtieġ li jiġu stabbiliti r-rekwiżiti speċifiċi tas-saħħa tal-annimali għad-dħul mill-ġdid fl-Unjoni tal-kunsinni ta’ prodotti li joriġinaw mill-annimali destinati għall-konsum uman li kienu ġew esportati mill-Unjoni u li ma tħallewx jidħlu f’pajjiżi terzi, sabiex jiżguraw ċertezza tad-dritt fir-rigward tar-rekwiżiti tas-saħħa tal-annimali applikabbli għal dawk il-kunsinni u biex jittaffew ir-riskji potenzjali għas-saħħa tal-annimali wara l-14 ta’ Diċembru 2019, b’segwitu tat-tħassir tad-Direttiva 97/78/KE.
                  
               
                     (6)
                  
                  
                     B’mod partikolari, jenħtieġ li l-ħatt, il-ħżin, it-tagħbija mill-ġdid ta’ dawn il-prodotti f’pajjiżi terzi ma jirriżultawx f’riskji għall-firxa u l-introduzzjoni fl-Unjoni ta’ patoġeni ta’ ċertu mard tal-annimali msemmi fl-Anness I tad-Direttiva 2002/99/KE.
                  
               
                     (7)
                  
                  
                     Barra mid-dokumenti oriġinali maħruġa mill-awtorità kompetenti tal-Istat Membru tal-esportazzjoni, jenħtieġ li jkun permissibbli wkoll li tiġi vverifikata l-oriġini tal-kunsinni tal-prodotti li joriġinaw mill-annimali għall-konsum uman abbażi tal-ekwivalenti elettroniku taċ-ċertifikat uffiċjali oriġinali sottomess fis-sistema ta’ ġestjoni tal-informazzjoni għall-kontrolli uffiċjali msemmija fl-Artikolu 131 tar-Regolament (UE) 2017/625 (IMSOC) u stabbilita bir-Regolament ta’ Implimentazzjoni tal-Kummissjoni (UE) 2019/1715 (6).
                  
               
                     (8)
                  
                  
                     Kunsinna ta’ prodotti li joriġinaw mill-annimali għall-konsum uman li tkun ġiet irritornata lejn l-Unjoni wara li ma tħallietx tidħol f’pajjiż terz jenħtieġ li tkun tista’ tiġi trasportata f’post ta’ destinazzjoni fl-Unjoni, li l-awtorità kompetenti tal-post ta’ destinazzjoni fl-Unjoni tkun qablet li tirċievi dik il-kunsinna fih.
                  
               
                     (9)
                  
                  
                     Jeħtieġ li jiġi żgurat li l-kunsinni ta’ prodotti li joriġinaw mill-annimali għall-konsum uman li jkunu ġew irritornati lejn l-Unjoni wara li ma tħallewx jidħlu f’pajjiż terz, jaslu fil-post tad-destinazzjoni tagħhom fl-Unjoni. Għalhekk jenħtieġ li r-rekwiżiti proċedurali stabbiliti fir-Regolament Delegat tal-Kummissjoni (UE) 2019/1666 (7) japplikaw għall-monitoraġġ tat-trasport u l-wasla ta’ dawn il-kunsinni, mill-post ta’ kontroll fuq il-fruntiera tal-wasla fl-Unjoni sal-istabbiliment fil-post tad-destinazzjoni.
                  
               
                     (10)
                  
                  
                     Ir-rekwiżiti tas-saħħa tal-annimali stabbiliti f’din id-Deċiżjoni ta’ Implimentazzjoni jenħtieġ li japplikaw sal-21 ta’ April 2021, peress li r-Regolament (UE) 2016/429 u r-Regolament Delegat tal-Kummissjoni dwar ir-regoli tas-saħħa tal-annimali għad-dħul fl-Unjoni, il-moviment u t-trattament wara d-dħul ta’ ċerti annimali, prodotti ġerminali u prodotti li joriġinaw mill-annimali minn pajjiżi jew territorji terzi, japplikaw minn dik id-data.
                  
               
                     (11)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            
               1.   L-awtorità kompetenti fil-post ta’ kontroll fuq il-fruntiera għandha tawtorizza d-dħul fl-Unjoni tal-kunsinni ta’ prodotti li joriġinaw mill-annimali ddefiniti fl-Artikolu 2(4) tad-Direttiva tal-Kunsill 2002/99/KE li joriġinaw mill-Unjoni u li jirritornaw lejha wara li ma jitħallewx jidħlu f’pajjiż terz, jekk jiġu ssodisfati r-rekwiżiti li ġejjin:
               
                           (a)
                        
                        
                           il-kunsinna hija akkumpanjata miċ-ċertifikat jew mid-dokument uffiċjali oriġinali maħruġ mill-awtorità kompetenti tal-Istat Membru tal-esportazzjoni, jew l-ekwivalenti elettroniku tiegħu sottomess fis-sistema ta’ ġestjoni tal-informazzjoni għall-kontrolli uffiċjali msemmija fl-Artikolu 131 tar-Regolament (UE) 2017/625 (IMSOC) u stabbilita bir-Regolament ta’ Implimentazzjoni (UE) 2019/1715 jew kopja awtentikata tagħhom;
                        
                     
                           (b)
                        
                        
                           il-kunsinna hija akkumpanjata minn dikjarazzjoni mill-awtorità kompetenti tal-post ta’ destinazzjoni fl-Unjoni li tikkonferma li taqbel li tirċievi l-kunsinna u tindika l-post ta’ destinazzjoni għar-ritorn tagħha lejn l-Unjoni;
                        
                     
                           (c)
                        
                        
                           il-kunsinna hija akkumpanjata minn wieħed mid-dokumenti li ġejjin li jindika r-raġuni għala ma tħallietx tidħol f’pajjiż terz u fejn applikabbli, il-post u d-data tal-ħatt, il-ħżin u t-tagħbija mill-ġdid fil-pajjiż terz, flimkien mal-informazzjoni li ġejja:
                           
                                       (i)
                                    
                                    
                                       fil-każ ta’ kontenituri jew pakketti b’siġill oriġinali intatt, dikjarazzjoni mill-operatur responsabbli għall-kunsinna li tikkonferma li t-trasport sar taħt kundizzjonijiet xierqa għat-tip ta’ prodotti li joriġinaw mill-annimali u li l-kontenut tal-kunsinna ma nbidilx matul it-trasport; jew
                                    
                                 
                                       (ii)
                                    
                                    
                                       dikjarazzjoni uffiċjali tal-awtorità kompetenti jew ta’ awtorità pubblika oħra tal-pajjiż terz li tikkonferma li ġew issodisfati r-rekwiżiti tal-punt (d);
                                    
                                 
                     
                           (d)
                        
                        
                           jekk il-prodotti li joriġinaw mill-annimali jkunu nħattu f’pajjiż terz, l-awtorità kompetenti jew awtorità pubblika oħra tal-pajjiż terz tkun ikkonfermat li:
                           
                                       (i)
                                    
                                    
                                       il-prodotti li joriġinaw mill-annimali ma għaddew minn l-ebda trattament għajr il-ħatt, il-ħżin jew it-tagħbija mill-ġdid fil-pajjiż terz;
                                    
                                 
                                       (ii)
                                    
                                    
                                       ġew stabbiliti miżuri effettivi biex tiġi evitata l-kontaminazzjoni tal-prodotti li joriġinaw mill-annimali b’aġenti tal-mard li jikkawżaw il-mard trasmissibbli tal-annimali elenkat fl-Anness I tad-Direttiva 2002/99/KE matul il-ħatt, il-ħżin u t-tagħbija mill-ġdid fil-pajjiż terz;
                                    
                                 
                                       (iii)
                                    
                                    
                                       il-post tal-ħatt, il-ħżin u t-tagħbija mill-ġdid fil-pajjiż terz ma kienx soġġett għal restrizzjonijiet ta’ movimenti relatati mas-saħħa tal-annimali minħabba l-mard trasmissibbli tal-annimali elenkat fl-Anness I tad-Direttiva 2002/99/KE matul il-ħatt, il-ħżin u t-tagħbija mill-ġdid fil-pajjiż terz.
                                    
                                 
                     
            
               2.   B’deroga mill-paragrafu 1(a), f’każijiet fejn id-dokumentazzjoni msemmija f’dik id-dispożizzjoni ma tkunx inħarġet mill-awtorità kompetenti tal-Istat Membru tal-esportazzjoni, l-oriġini tal-kunsinna għandha tiġi awtentikata mod ieħor abbażi ta’ evidenza dokumentata ppreżentata mill-operatur responsabbli għall-kunsinna.
            
            
               3.   L-awtorità kompetenti fil-post ta’ kontroll fuq il-fruntiera għandha timmonitorja t-trasport lejn il-post tad-destinazzjoni tal-kunsinna tal-prodotti li joriġinaw mill-annimali u l-wasla tagħha, skont l-Artikoli 2 u 3 tar-Regolament Delegat tal-Kummissjoni (UE) 2019/1666.
            
         
         
            Artikolu 2
            Din id-Deċiżjoni għandha tapplika mill-14 ta’ Diċembru 2019 sal-21 ta’ April 2021.
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-28 ta’ Novembru 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 18, 23.1.2003, p. 11.
         
            (2)  Id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (ĠU L 24, 30.1.1998, p. 9).
         
            (3)  Ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (ĠU L 95, 7.4.2017, p. 1).
         
            (4)  Ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (Liġi dwar is-Saħħa tal-Annimali) (ĠU L 84, 31.3.2016, p. 1).
         
            (5)  Ir-Regolament Delegat tal-Kummissjoni (UE) 2019/2074 tat-23 ta’ Settembru 2019 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward ta’ regoli dwar kontrolli uffiċjali speċifiċi fuq kunsinni ta’ ċerti annimali u oġġetti li joriġinaw mill-Unjoni, u li jirritornaw lejha wara li ma jitħallewx jidħlu f’pajjiż terz (ĠU L 316, 6.12.2019, p. 6).
         
            (6)  Ir-Regolament ta’ Implimentazzjoni tal-Kummissjoni (UE) 2019/1715 tat-30 ta’ Settembru 2019 li jistabbilixxi r-regoli għat-tħaddim tas-sistema ta’ ġestjoni tal-informazzjoni għall-kontrolli uffiċjali u l-komponenti tas-sistema tagħha (“ir-Regolament IMSOC”), (ĠU L 261, 14.10.2019, p. 37)
         
            (7)  Ir-Regolament Delegat tal-Kummissjoni (UE) 2019/1666 tal-24 ta’ Ġunju 2019 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward tal-kundizzjonijiet għall-monitoraġġ tat-trasport u l-wasla ta’ kunsinni ta’ ċerti oġġetti mill-post ta’ kontroll fuq il-fruntiera tal-wasla sal-istabbiliment fil-post ta’ destinazzjoni fl-Unjoni (ĠU L 255, 4.10.2019. p. 1).